Jammerbugt FC vandt søndag bundbraget mod HB Køge i NordicBet Ligaen.

Først var der et mål, så var der to, og slutteligt var der syv. Jammerbugt FC og HB Køge leverede en mindeværdig forestilling på Sparekassen Vendsyssel Arena. Jammerbugt vandt 4-3 over Daniel Aggers tropper. - Der var underholdning for alle pengene. Det er en fantastisk dejlig sejr. Vi løber lidt tør for kræfter til sidst, men vi kæmper rigtig godt, udtalte Bo Zinck efter sejren. En af de bedste danske fodboldspillere efter årtusindskiftet var søndag på besøg i Nordjylland. Daniel Agger var kendt for heroisk forsvarsspil, men det var langt fra det, som han så fra sit hold i dagens kamp. Straffespark afgør kampen Fra sidelinjen kunne han se Jammerbugt FC score hele fire mål. Det sidste mål faldt efter 68 minutter, da Christian Rye scorede sejrsmålet til 4-3. Den tidligere AaB'er satte køligt bolden ind langs jorden på et straffespark, hvor HB Køges keeper gik til den forkerte side. Sejren betyder, at Jammerbugt FC kravler en smule væk fra bunden. Holdet indtager nu syvendepladsen, mens HB Køge ligger på en bekymrende 11. plads.